## Odluka o utvrđivanju kalkulativnih prosjeka osobnih dohodaka radnika zaposlenih u organima kojima se sredstva za rad osiguravaju u Budžetu Republike Hrvatske

### NN 42/1990 (10.10.1990.), Odluka o utvrđivanju kalkulativnih prosjeka osobnih dohodaka radnika zaposlenih u organima kojima se sredstva za rad osiguravaju u Budžetu Republike Hrvatske

# SABOR REPUBLIKE HRVATSKE

Na temelju Amandmana LXII. na Ustav Republike Hrvatske, a u skladu s
odredbama člana 204. i 205. Zakona o upravi ("Narodne novine",
br. 16/78, 50/78 i 29/85), Sabor Republike Hrvatske, na sjednici Vijeća
udruženog rada 5. listopada 1990, Vijeća općina 5. listopada 1990. i Društveno-političkog
vijeća 5. listopada 1990, donio je

## ODLUKU

### o utvrđivanju kalkulativnih prosjeka osobnih dohodaka radnika zaposlenih u organima kojima se sredstva za rad osiguravaju u Budžetu Republike Hrvatske

I.

Na način propisan ovom odlukom utvrđuje se kalkulativni prosječni osobni
dohodak radnika po kategorijama stručnosti kao jedna od osnova za utvrđivanje
visine sredstava za vršenje redovne djelatnosti organa i organizacija -
korisnika republičkog budžeta.

II.

Kalkulativni prosječni osobni dohodak radnika, u smislu točke I. ove
odluke, utvrđuje se za godinu za koju se donosi budžet i to primjenom odgovarajućih
koeficijenata na osnovicu za obračun osobnog dohotka koju čini prosječni
isplaćeni čisti osobni dohodak po radniku u privredi Republike Hrvatske
isplaćen za prethodni mjesec. Ovako utvrđeni koeficijenti sadrže i sredstva
za vrednovanje radnog iskustva i to za 0,5% za svaku godinu radnog staža,
ali najviše do 20%.

III.

Koeficijenti u smislu točke II. ove odluke utvrđuju se u slijedećim
vrijednostima:

a) Za radnike koji vrše poslove i radne zadatke za koje je propisana
visoka stručna sprema, VII/1 stupanj (radnici I kategorije), i to:

- Za radnike koji obavljaju poslove položajnog zvanja višeg savjetnika
odnosno višeg stručnog savjetnika i viši stručni suradnik 2,97

- Za radnike koji vrše poslove i zadatke savjetnika i inspektora, stručnog
suradnika u republičkim pravosudnim organima 2,67

- Za stručne suradnike u organima uprave, u okružnim pravosudnim organima
2,20

- Za radnike koji obavljaju poslove i zadatke za koje je propisana visoka
stručna sprema (VII/1 stupanj) 2,00

b) Za radnike koji obavljaju poslove i zadatke za koje je propisana
viša stručna sprema (VI/1 stupanj) kao i za VKV radnike 1,68

c) Za radnike koji obavljaju poslove i zadatke za koje je propisana
srednja stručna sprema (IV stupanj) kao i za KV radnike 1,39

d) Za radnike koji obavljaju poslove i zadatke III. kategorije u republičkim
organima uprave, u pravosudnim organima i u službi izvršenja krivičnih
i prekršajnih sankcija 1,29

e) Za radnike koji obavljaju poslove i zadatke za koje je propisana
niža stručna sprema, kao i za PKV radnike 1,00

f) Za NKV radnike 0,90

IV.

Izuzetno, pojedinim organima mogu se za radnike posebnih specijalnosti
priznati viši koeficijenti od koeficijenata utvrđenih u točki III. ove
odluke, ako se utvrdi da opći i kadrovski razlozi zahtijevaju primjenu
takve mjere.

Odluka u smislu stava 1. ove točke, na zahtjev zainteresiranog organa,
donosi Vlada Republike Hrvatske.

V.

Kalkulativni prosjeci osobnih dohodaka utvrđeni ovom odlukom primjenjivat
će se za radnike drugih organa i organizacija kad se sredstva za njihove
osobne dohotke budu osiguravala u Budžetu Republike Hrvatske.

VI.

Stupanjem na snagu ove odluke prestaje važiti Odluka o utvrđivanju kalkulativnih
prosjeka osobnih dohodaka radnika u organima uprave kojima se sredstva
za rad osiguravaju u Budžetu Republike Hrvatske ("Narodne novine",
br. 5/77 i 28/86).

VII.

Ova odluka stupa na snagu osmoga dana nakon objave u "Narodnim
novinama", a primjenjuje se od 1. listopada 1990.

Klasa: 120-01/90-05/01

Zagreb, 5. listopada 1990.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Predsjednik Sabora

**dr. Žarko Domljan, v. r.**

Odluka, NN 42/1990-808
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)